《和王适寒夜读书》
宋代·苏辙

久从市井役，百事废不理。
感君读书篇，惜此寒夜晷。
殷勤附灯烛，黾勉就图史。
逡巡揖虞夏，汗漫驰刘李。
斯文家旧物，早岁夙从事。
一从慕膻腥，中弃如敝屣。
今夕亦何夕，忽如旧游至。
终篇再三叹，推枕不成寐。
人生无百年，所欲知有几。
悬知未必得，奔走若趋市。
微言寄翰墨，开卷入心耳。
胡为弃不收，所逐在难觊。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。